Toshkent viloyatida ayol aliment sabab o'zi va bolalarini benzin sepib yoqib yubormoqchi bo'ldi — video

Toshkent viloyati Chinoz tumani prokuraturasi binosida 25 fevral kuni ayol aliment sabab o'zi va bolalarini benzin sepib yoqib yubormoqchi bo'ldi. Majburiy ijro byurosi (MIB) matbuot xizmati holat yuzasidan “Bugun.uz”ga ma'lumot berdi.
Aniqlanishicha, o'zini va bolalarini yoqmoqchi bo'lgan fuqaro G.x. bilan bog'liq 2 ta ijro ishi byuroning Chinoz tumani bo'limi ish yurituvida bo'lgan. Jumladan, 2019 yil 20 avgust kuni S.x.dan ayol foydasiga ½ qism miqdorida aliment undirish to'g'risidagi ijro hujjati bo'lim ish yurituviga kelib tushgan.
Majburiy ijro byurosiga ko'ra, shu kunning o'zida ijro ishi yuritishni qo'zg'atish to'g'risida qaror chiqarilib, taraflarga yuborilgan.
Shuningdek, qarzdorning nomida mol-mulklar mavjud emasligi aniqlangan. S.x. Toshkent viloyati Chinoz tumanidagi “Ravnaq Fayz Agro” fermer xo'jaligida ishlayotganligi aniqlanib, uning oylik ish haqidan 2021 yil 1 iyul kuniga qadar undiruvchining plastik hisob raqamiga aliment o'tkazib kelingan.
Ta'kidlanishicha, S.x ayolga tilxat asosida 2021 yil iyul oyidan 2022 yil 1 fevralgacha 550 ming so'mdan naqd pul shaklida aliment to'lagan bo'lsa-da, hozirda uning qarzdorligi 7 million 991 ming so'mni tashkil etgan.
Shu sababdan, qarzdorlikni to'liq bartaraf etish chorasini ko'rmagani uchun S.x.ga nisbatan to'plangan hujjatlar ma'muriy javobgarlik masalasi ko'rib chiqishlik uchun 22 fevral kuni Jinoyat ishlari bo'yicha Chinoz tumani sudiga onlayn tarzda yuborilgan.Ayol o'ziga benzin yoqilg'isini sepib yoqmoqchi bo'lgan vaqtida tuman prokuraturasi hamda Milliy gvardiya qo'riqlash xizmati xodimlari tomonidan to'xtatib qolingan. Hozirda G.x.ning sog'lig'i yaxshi ekani va sobiq turmush o'rtog'i bilan bog'liq sud jarayonlariga taklif etilgani ta'kidlangan. Shuningdek, byuroning Chinoz tumani bo'limi mas'ul xodimlarining xatti-harakatlari bo'yicha ham tekshiruv ishlari boshlangan.
Avvalroq Buxoroda erkak tanishining mashinasini yoqib yuborgani xabar qilingandi. Shuningdek, Toshkent viloyatida erkak o'ziga tanish ayolning “Spark”ini yoqib yuborgan.